Hvis du befinder dig ved Nørreport Station natten mellem tirsdag og onsdag, skal du ikke gå i panik, hvis du ser adskillige udrykningskøretøjer og røg komme op fra dybet.

En række myndigheder holder nemlig en "fuldskalaøvelse", skriver politiet.

Øvelsen går i gang klokken 00.30 og afvikles i området ved Nørreport Station og nedgangen til metro i Frederiksborggade. Den forventes at være afsluttet klokken 03.30.

- Øvelsens formål er at afprøve alarmering og aktivering af beredskabet, samarbejdet på ledelsesniveau, evakuering af mange personer og de brandtekniske installationer, skriver Københavns Politi.

Politiet forventer ikke "trafikale udfordringer i gaderne" og henviser til rejseplanene.dk for information om eventuelle ændringer for tog og metro.